***Отговор на въпрос от Георги Гьоков – народен представител от ПГ на БСП за България относно незаконна сеч в защитена та местност „Туловска кория“, с. Тулово, област Стара Загора***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМИ ГОСПОДИН ГЬОКОВ,**

Във връзка с Вашия въпрос Изпълнителната агенция по горите изиска от Регионална дирекция по горите-гр. Стара Загора, Югоизточно държавно предприятие-гр. Сливен и Държавно горско стопанство Мъглиж да предоставят информация за констатираната незаконна сеч взащитена местност „Туловска кория“, както и предприетите от тях мерки и действия за откриване на извършителите и опазване на защитената местност. От предоставената информация се потвърди изцяло изнесените от Вас факти.

Землището на с. Тулово се явява район с концентрация на нарушения и множеството констатирани системни посегателства в горите, извършвани предимно през нощта и зимните месеци с коне и каруци от безработни и социално слаби лица. Организираните и провеждани проверки и наложени санкции в района от страна на РДГ-гр. Стара Загора, служителите на ДГС Мъглиж, структури на МВР, както и работата на контролните звена на Югоизточно държавно предприятие, не са довели до прекратяване на незаконните сечи**.**

През **2018 г.,** по конкретния случай в защитената местност „Туловска кория“, има съставени **5** констативни протокола за извършена сеч на **76 куб.м**. дървесина, за което е уведомена Районна прокуратура- гр. Казанлък, която е образувала досъдебно производство. По време на извършената проверка, по постъпилият сигнал на 5 януари 2018 г., служителите на РДГ-гр. Стара Загора са съставили акт за установяване на административно нарушение на горския надзирател при ДГС Мъглиж, на който е било възложено опазването на защитената територия.

С оглед преустановяване на незаконната сеч са предприети следните конкретни мерки и действия:

Югоизточно държавно предприятие гр. Сливен е разпоредило на ДГС Мъглиж да осигури конна база за задържаните коне до продажбата им на търг. За опазване на застрашени от незаконни сечи горски територии в землището на с. Тулово вече се провеждат с по-голяма честотасъвместните действия и организирани акции на РДГ – Стара Загора, ДГС Мъглиж с Дирекция „Жандармерия“ при МВР, които традиционно респектират в значителна степен потенциалните нарушители в района.

През последните 2 години бяха разработени редица предложения за изменение и допълнение на текстове в Наказателния кодекс, дори последното предложение е внесено от група народни представители на 30 ноември 2017 г. в Народното събрание, но все още не е разглеждано и обсъждано от комисиите.

Предвидените промени се очаква да доведат до:

* подобряване работата по отношение налагане и изпълнение на наказания за незаконни дейности в горите и бракониерството;
* възможност за повишаване на ефективността по превенция и санкциониране на нарушенията в горите;
* възможности за нормативно регламентиране на наказание „безвъзмезден труд в полза на обществото” от нарушители, които са социално слаби и нямат възможност да заплатят евентуално налагането на наказание „глоба“;
* квалифициране като престъпление на случаите при извършване на повторно нарушение в горите след наложено административно наказание.

**БЛАГОДАРЯ ЗА ВНИМАНИЕТО!**